
Til:

Universitetsstyret

Møtedato:

13. mai 2004.

Arkivref.:

200401719-3/SAE/212.0

oppretting av innstillingsutvalg for enheter direkte underlagt fakultetsstyret VED Det medisinske fakultet

Bakgrunn

Ved Det medisinske fakultet er det opprettet en del enheter direkte underlagt fakultetsstyret, som NAFKAM, Telemedisin, Senter for internasjonal helse og Biobankprosjektet. I forbindelse med tilsetting i vitenskapelige begynner- og mellomstillinger er det behov for en felles innstillende myndighet. I dag kan det for enkelte av enhetene være noe uklart hvem (hvilket organ) som er innstillende myndighet i tilsettingssaker ved nevnte enheter.  

Tilsetting i vitenskapelige begynner- og mellomstillinger foretas av fakultetsstyrene/høgskolestyret, eller et eget utvalg som utgår fra fakultetsstyrene jf. sak S 2-04. Ved Det medisinske fakultet er det  enten instituttstyrene eller et eget arbeidsutvalg som foretar innstilling som legges frem for tilsettingsmyndigheten, jf. styresak S 63/98.  Tilsetting og innstilling i vitenskapelige stillinger reguleres av Universitetsloven (Univl.) § 30. Regler om tilsettingsprosessen for vitenskapelige stillinger ved UiTø reguleres av personalreglement for tjenestemenn i undervisnings og forskerstillinger ved universitetet i Tromsø. 
Forslag fra styret ved Det medisinske fakultet

Styret ved Det medisinske fakultet har i møte 26.03.04 fattet slikt vedtak:

Fakultetsstyret ber Universitetsstyret om å opprette et innstillingsutvalg bestående av prodekan forskning og et medlem valgt av og blant medlemmer i forskningsutvalget. Utvalget skal innstille i tilsettingssaker som gjelder vitenskapelige begynner- og mellomstillinger ved enheter direkte underlagt fakultetsstyre.

Universitetsdirektørens vurdering 

Universitetsdirektøren mener at det vil være hensiktsmessig med et felles innstillingsorgan  for begynner- og mellomstillinger for de nevnte enheter under fakultetsstyret.  Man vil da også ha et etablert innstillingsorgan for fremtidige enheter eller prosjekt under fakultetsstyret.  Fremtidige endringer i enhetenes størrelse og organisering kan medføre at det må gjøres endringer i sammensetning av innstillende myndighet til vitenskapelige begynner- og mellomstillinger.

Fakultetsstyret foreslår at innstillingsutvalget skal bestå to medlemmer.  Eventuell uenighet i utvalget om innstillingsrekkefølgen, løses ved at utvalgsleders stemme er avgjørende, jf. Univl § 22 nr. 1, 2. pkt.  For å unngå tvil om hvem som utgjør utvalget ved forfall/fravær, bør det reguleres i vedtaket hvem som er varerepresentanter.

Universitetsdirektøren anbefaler forslaget fra styret ved Det medisinske fakultet, og at det tas inn en setning som regulerer hvem som oppnevnes som vararepresentanter. Det må også fremkomme i vedtaket hvem som er utvalgets leder.

Forslag til vedtak:

Ved det medisinske fakultet opprettes innstillingsutvalg som skal innstille i tilsettingssaker som gjelder vitenskapelige begynner- og mellomstillinger ved enheter og prosjekter direkte underlagt fakultetsstyret. Utvalget skal bestå av prodekan forskning, som også er utvalgets leder, og et medlem valgt av og blant medlemmer i forskningsutvalget. Vararepresentanter for prodekan forskning og det faste medlemmet i utvalget, oppnevnes av og blant medlemmer i forskningsutvalget.

Tromsø, 04.05.2004

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg:

· Kopi av brev om vedtak i fakultetsstyret

· Kopi av saksfremlegg

